Thorkild B. Fransgaard (FRI), 2000-01-14:
Lovforslaget her rummer jo en række ændringer af færdselsloven, og der er mange forskellige ændringer.
Nogle har mindre betydning, men der er også nogle, der har stor betydning.
Vi kan tage dem fra en ende af.
Jeg skal nok lade være med at nævne dem alle sammen.
Så enkel en ting som at forbyde standsning og parkering på broer over motorveje er jo en god idé.
At standse eller parkere dér - det kan være på grund af nysgerrighed og andre ting - er mange gange med til at skabe en farlig situation.
Et forbud er en god ting.
Så er der spørgsmålet om, at der skal gives lov til at afholde cykelløb på cykelstier.
Der står i bemærkningerne, at det kun gælder børnecykelløb.
Ja, hvis det kun gælder det, så er det også udmærket.
Selvfølgelig skal der være sikkerhed
for, at andre også kan være der
, men definitorisk er børnecykelløb mange ting.
Rigtige cykelløb ved vi jo skal foregå på kørebanen.
Dem kan man ikke køre på cykelstier.
Men det er jo noget, vi kan tale om i udvalget, men det er udmærket.
en anden ting er, at der åbnes mulighed for, at der nu kan afholdes citymotorløb; det er jo en spændende ting.
Det har jo været forsøgt en gang oppe i Aalborg, hvor jeg kommer fra.
Og jeg synes, det er godt, at der åbnes for det, men selvfølgelig må man sørge for, at områderne er rigtigt afspærret.
Og det skal ikke være den lokale myndighed alene, der bestemmer; det skal være sammen med politiet.
men det er noget, som vi kan gå ind for.
en anden og måske mindre ting er, at ledbusser nu skal ligestilles med andre busser, altså opfattes som ét køretøj.
Ja, man kan selvfølgelig ikke sætte yderligere et køretøj på.
Det lyder også rigtigt.
For det kan ikke være sådan, at de, der kører en ledbus, bare kan gøre det med et førerbevis til en bus.
Man er jo også nødt til at skulle have lov til at køre
med anhænger, for det er lige så vanskeligt at bakke med sådan en ledbus som med en forvogn og en anhænger.
Så er der det med knallerterne.
Nu vil man have det sådan, at den specifikke grænse nu skal overholdes, og at der skal udstedes bøde, hvis man overskrider den.
Som det er nu, har vi dem, vi kalder 45-knallerter, som skal registreres, og så har vi dem, der kører 30 km i timen, som bare er typegodkendt.
Jeg mener ikke, vi kan indføre specifikke grænser for hastighed på de sidste.
Når en knallert er typegodkendt, så må den være i orden. Selvfølgelig skal man ikke ændre på den, så den er helt anderledes, men skulle det vise sig, at en typegodkendt knallert f.eks. kører 35 km i timen ned ad bakke, så kan det ikke være rigtigt, at den skal kunne stoppes af politiet. Hvis den er typegodkendt og der ikke er ændret på konstruktionen, kan det ikke være rigtigt; det mener jeg ikke.
Der er andre ting i hele lovforslaget, men jeg vil lige springe til det sidste, som jeg finder allermest betænkeligt. Det er det med at flytte kompetencen fra politiet til den lokale vejmyndighed, som jeg nævnte i den tidligere redegørelse.
Det finder jeg meget betænkeligt.
De, der står for de lokale veje, er som regel et teknisk udvalg med nogle underudvalg.
Og det er ikke for at kritisere de mennesker, men de tænker jo som lokalpolitikere, og derfor vil der hurtigt opstå nogle uensheder fra det ene sted til det andet.
Det er jo én ting.
Men samtidig skal man sørge for, at der tages større hensyn til færdselssikkerheden.
Jeg synes, de lokale vejmyndigheder har meget indflydelse nu, men at man overfører overordnet kompetence fra politiet til de lokale vejmyndigheder, finder jeg ikke er rigtigt.
Men det er også noget, vi selvfølgelig kan tale om i udvalget.
Men vi vil da se på det her lovforslag og tage
endelig stilling, når vi får det gået igennem.